ANAN มุ่งสู่รายได้ประจำ
บริษัท อนันดา ดีเวลลอปเม้นท์ จำกัด (มหาชน) หรือ ANAN เป็นบริษัทอสังหาริมทรัพย์อีกบริษัท ที่รุกไปสร้าง Recurring Income หรือรายได้ประจำมากขึ้น
13 ก.พ. 2562

สำนักข่าวรัชดา
บริษัท อนันดา ดีเวลลอปเม้นท์ จำกัด (มหาชน) หรือ ANAN เป็นบริษัทอสังหาริมทรัพย์อีกบริษัท ที่รุกไปสร้าง Recurring Income หรือรายได้ประจำมากขึ้น
แต่…แทนที่จะเดินตามรอยบริษัทอสังหาฯ เจ้าอื่น ๆ ที่หันไปจับธุรกิจสุขภาพ หรือ เฮลท์แคร์ เช่น บริษัท มั่นคงเคหะการ จำกัด (มหาชน) หรือ MK ไปพัฒนาโครงการสถานพยาบาลเวชศาสตร์ชะลอวัยและฟื้นฟูสุขภาพแบบครบวงจร, บริษัท ณุศาศิริ จำกัด (มหาชน) หรือ NUSA ไปทำศูนย์สุขภาพ
บริษัท พฤกษา โฮลดิ้ง จำกัด (มหาชน) หรือ PSH มีธุรกิจโรงพยาบาลวิมุตติ ส่วนบริษัท ไรมอน แลนด์ จำกัด (มหาชน) หรือ RML ไปสร้างศูนย์สุขภาพการเจริญพันธุ์ และ ศูนย์เวชศาสตร์การชะลอวัย
ANAN กลับหันไปทำเซอร์วิสอพาร์ตเมนต์ โดยเลือก 4 ทำเลใจกลางเมือง ได้แก่ ย่านถนนรัชดาภิเษก ย่านถนนสาทร ย่านถนนสุขุมวิท ซอย 59 และย่านถนนสุขุมวิท ซอย 8 รวมมูลค่าโครงการทั้งหมด 3,173 ล้านบาท
นี่คือก้าวแรกในการสร้าง Recurring Income ให้กับบริษัท
ไม่เพียงแค่นี้ ล่าสุดเข้าไปซื้อหุ้นบริษัท ดุสิตธานี จำกัด (มหาชน) หรือ DTC จำนวน 42.50 ล้านหุ้น จากบริษัท เซ็นทรัลพัฒนา จำกัด (มหาชน) หรือ CPN
แน่นอนว่า…เบื้องต้น ANAN จะได้รับเงินปันผลจาก DTC
แต่ระยะยาว การที่ ANAN เข้าไปถือหุ้น DTC จะสามารถ synergy ธุรกิจระหว่างกัน เช่น หาก DTC มีแผนจะสร้างโรงแรมแห่งใหม่…ANAN ก็สามารถเข้าไปรับงานก่อสร้างและออกแบบตกแต่งภายในได้
เนื่องจาก ANAN อาจได้เปรียบ DTC ตรงที่เป็นบริษัทอสังหาฯ รายใหญ่ของเมืองไทย มีพันธมิตรมากมาย
ที่สำคัญ มีข้อมูลพฤติกรรมลูกค้าระดับไฮเอนด์ในมืออยู่แล้ว เพราะ ANAN ทำคอนโดมิเนียมแบรนด์ Ashton ขายกลุ่มลูกค้าไฮเอนด์เหมือนกัน
นั่นเท่ากับว่า การเข้าไปถือหุ้น DTC ครั้งนี้ เป็นการรับทรัพย์ถึงสองต่อเลยทีเดียว !!
หลายคนคงมีคำถามในใจกับการหันมาสร้าง Recurring Income ของ ANAN ครั้งนี้
เพราะหากย้อนดูตัวเลขงบของ ANAN พบว่า ยังเติบโตดี…ไม่ได้ถดถอยเหมือนบริษัทอสังหาฯ เจ้าอื่น ๆ โดยปี 2558 มีกำไรสุทธิ 1,206 ล้านบาท จากรายได้ 11,025 ล้านบาท ปี 2559 มีกำไรสุทธิ 1,501 ล้านบาท จากรายได้ 12,345 ล้านบาท ปี 2560 กำไรสุทธิลดลงเล็กน้อยอยู่ที่ 1,328 ล้านบาท จากรายได้ 12,950 ล้านบาท
ส่วนงวด 9 เดือนแรก ปี 2561 ฟาดกำไรสุทธิไปแล้ว 1,708 ล้านบาท จากรายได้ 9,398 ล้านบาท
แต่…อย่าลืมว่าธุรกิจอสังหาฯ กำลังเข้าสู่ภาวะชะลอตัว ฉะนั้นอะไร ๆ ก็เกิดขึ้นได้
ไม่แน่…ปีนี้หรือปีหน้ายอดขายบ้านและคอนโดฯ ของ ANAN อาจหดหาย และพลิกมาขาดทุนก็ได้ ใครจะไปรู้ !!
ดังนั้น ท่ามกลางความไม่แน่นอนจึงต้องชิงปรับตัวก่อน เพื่อความอยู่รอด…
และ เชื่อว่าต่อจากนี้ ANAN คงหาโมเดลในการสร้าง Recurring Income ออกมาเรื่อย ๆ รวมถึงบริษัทอสังหาฯ เจ้าอื่น ๆ ที่ต้องพยายามปรับตัวเหมือนกัน
เพื่อให้หลุดพ้นจากสถานการณ์ต้อง “หนีตาย” จากภาวะตลาดชะลอตัวซะที !!
…อิ อิ อิ…